
Viktige personer i førtiførste bok

I Elvegaten på Kalvskinnet

Margrete Storsve Bakke – jordmor ved E.C. Dahls fødestiftelse, enke etter fødselslegen og direktøren Jonas Bakke

Julius Bakke – Margrete og Jonas’ sønn

Oline Bakke – Margretes og Jonas’ datter

Jon Lycke Bakke – Jonas’ sønn med avdøde Julie Lycke Bakke

Emilia Brodtkorb – Jonas’ datter med avdøde Maja Brodtkorb

Ranveig Lillemo – husholderske

 

I Lillegårdsbakken på Nedre Bakklandet

Stella Mathisdatter Storhaug – Margretes halvsøster. Hun har sønnen Jacob med tidligere skipper Tobias Pettersen og tvillingene Tor og Ella med ektemannen:

Torbjørn Storhaug – bondesønn fra Verdalen, musiker og lærer ved musikkskolen. Torbjørn er sammen med avdøde Karen Lia Brandt far til: Maren Lia Storhaug

 

På E.C. Dahls fødestiftelse

Hans Madsen – direktør

Moder Marika – St. Joseph-søster og forstanderinne ved Vor Frues Hospital i Kristiania, stedfortreder for:

Bertha Grue – forstanderinne og overjordmor, gift med Sigbjørn Enoksen, kriminalbetjent ved politistasjonen i Hornemannsgården

Eirik Brandsæg – doktor, enkemann. Han er sammen med avdøde Gina Brandsæg far til Leah

Ninni Hoff Ibsen – overlege på fødegangen

Elise Rosengren – jordmor

Søster Anne Vollan – barnepleierske ved stiftelsens pleieavdeling

Søster Guri Auran – sykepleierske ved stiftelsens mødrehjem

Oda Helseth – ufaglært assistent, gift med ingeniøren Frank Helseth og mor til Martin

 

I Hospitalsgaten på Kalvskinnet

Audhild Johansen – Leah Brandsægs midlertidige pleiemor, gift med Arne Johansen

 

På barneasylet Viktors Minde

Emma Smedplassen – bestyrerinne

Frederik Åsvang – lærer

Frøken Marte Olsen – guvernante

 

På Trondhjems Musikskole

Rolf Skaug – rektor

Ingrid Schultz – Torbjørns tidligere pianoelev. Hun er datter av Sophia og Ludvig Schultz, som begge er musikere

 

På Norsk Musikforlag i Kristiania

Kristoffer Paulsen – redaktør

 

I Kristiansund

Jørgen Nordås – redersønn og direktør for Schjølberg og Nordås AS. Han er sammen med avdøde Sofie Antonsen far til Simon. Gift med: Liselotte Schjølberg Nordås

 

På Ådalsbruk

Even Østlund – kjernemakerlærling ved Aadals Brug Mekaniske Verksted og Jernstøperi. Even oppholder seg for tiden utenbys

Agnete Nysæther – innehaver av Agnetes konditori, datter av:

Randulf Nysæther – Agnetes far, ingeniør på Aadals Brug Mekaniske Verksted og Jernstøperi. Gift med Else

Erling Nysæther – Agnetes onkel, Randulf Nysæthers bror

 

På Hydros forsøksstasjon på Skøyen utenfor Kristiania

Karl-Wilhelm Schreiner – ingeniør

Birger Fjeld Halvorsen – direktør


Slik sluttet forrige bok:

Sogneprest Borge ga tegn til at de skulle komme frem til alterringen. Emma skyndte seg å gi brudebuketten til frøken Marte før hun gikk frem på gulvet og stilte seg ved Frederiks side for å avlegge ekteskapsløftet. Slik skikken var, skulle presten først spørre Frederik om han ville ha Emma, før det deretter ble hennes tur til å svare.

Stemmen til sognepresten steg og sank i volum mens han leste opp fra den lille boken han hadde mellom hendene. Idet han var kommet dit i teksten hvor Frederik skulle svare ja på at han ville elske og ære henne og bli trofast hos henne i gode og onde dager, gikk det et sus gjennom kirkerommet.

«Vent!!» En kvinnestemme ga med ett gjenklang mellom murveggene i kirkerommet.

Emma snudde seg forferdet og fikk se en ung kvinne stå midt på kirkegulvet. Hvem var hun og hvorfor hadde hun hevet stemmen? Hun enset bare at Frederik jamret lavt ved siden av henne da kvinnen tok til orde igjen.

«Frederik er ikke fri til å inngå ekteskap. Han er far til barnet jeg venter.»


Kapittel 1

Emma så uforstående på Frederik. «Hvem er hun?»

Han svarte ikke, bare kikket rød og forkommen i gulvet.

Emma så bort på den unge kvinnen igjen og la merke til den ranke holdningen og det bestemte blikket som var festet på Frederik. Kvinnen virket både selvsikker og arg, og hun var vakker, det måtte Emma innrømme. Det korngule håret var flettet i en tykk flette som hang langsetter brystet og rakk henne nesten til den smale midjen.

Emma kikket bort på Frederik igjen. «Vet du det ikke, eller vil du ikke fortelle meg hvem hun er?»

Frederik så fortapt og hjelpeløs ut. En lammende redsel spredte seg i kroppen. Hvorfor sa han ikke noe? Hvorfor tok han ikke rundt henne, sa at han elsket henne og forsikret henne om at det denne fremmede kvinnen nettopp hadde påstått, bare var løgn og oppspinn?

«Men si noe, da, Frederik,» ba hun med tynn stemme.

Hun så i sidesynet at Frederiks mor, Asta Åsvang, hadde reist seg og begynt å gå med raske skritt nedover midtgangen mot den ukjente kvinnen. Faren hans fulgte straks hustruens eksempel. Hadde de kanskje tenkt å fortelle kvinnen at det slett ikke var i orden å reise seg og avbryte vielsesliturgien på denne måten, og deretter be henne vennligst om å forlate kirken?

«Frederik. Vær så snill og si at du ikke vet hvem hun er,» ba Emma desperat.

Frederik åpnet munnen. «Jeg … ehh …»

Forskrekkelsen var i ferd med å gli over til sinne, og hun fikk en ubotelig trang til å filleriste ham. Det var åpenbart at Frederik hadde et forhold til denne kvinnen. Hvordan kunne han finne på å gjøre noe så fryktelig mot Emma?

Sogneprest Borge kremtet usikkert et par ganger før han nikket kort til dem. «Jeg tenker vi … avbryter her nå.» Han trakk seg stille tilbake.

«Men Tilde, da … Kjære deg.» Stemmen til fru Åsvang var full av medlidenhet. Emma kikket mot midtgangen og så at Frederiks mor hadde lagt armen om hun som åpenbart het Tilde. «Hadde jeg visst om dette, hadde ikke Bengt og jeg latt dette skje, kan du skjønne,» fortsatte fru Åsvang. «Stakkars deg. Vet din mor og far at du er her i Trondhjem?»

«Så det er altså Tilde hun heter?» Emma satte blikket i Frederik igjen. «Siden foreldrene dine tydeligvis kjenner henne godt, kan du vel fortelle meg hvem hun er og hvordan det kan ha seg at dere venter barn sammen?»

«Hun er … en jeg kjenner hjemmefra.»

«Og dere har altså vært kjærester?» Hun så smalt på ham. «Ja, siden dere tydeligvis har vært til sengs sammen allerede, så håper jeg da for Guds – og hennes – skyld at du bryr deg om henne,» la hun til med bitterhet i stemmen.

Frederik vred seg ukomfortabelt. «Ja. Vi var ungdomskjærester … før.» Han vegret seg for å møte blikket hennes. «Men ikke nå! Det bare … Jeg … eh … traff henne da jeg var hjemme sist, men … jeg ante ingenting om …»

«… at hun var blitt med barn?» fullførte Emma.

Hun kastet et kort blikk på Tilde igjen og slo fast at hun neppe så særlig gravid ut. Dersom det stemte at hun var med barn, kunne hun ikke være særlig langt på vei. Barnet måtte ha blitt unnfanget sist Frederik var på Røros.

Samtidig oppdaget hun at Bengt Åsvang smilte fornøyd. Hva var dette? Det virket jo nesten som om Frederiks foreldre hadde gått rundt og håpet på at nettopp dette skulle skje, at noe eller noen skulle komme i veien for bryllupet?

Nå var det visst farens tur til å vise denne Tilde varme og sympati. Han var myk både i stemmen og øynene. «Dette skal vi ordne,» sa han og klappet hånden hennes trøstende.

Frederik sukket tungt. «Jeg er lei for det, Emma, men du skjønner sikkert nå … at vi allikevel ikke kan gifte oss?»

Hun valgte bevisst ikke å svare ham med en gang, og festet i stedet blikket på de kulørte glassrutene høyt oppe på langveggen. Solen skinte inn og fikk det til å glitre i gult, rødt og grønt. Synet var sikkert vakkert for den som evnet å legge merke til slike detaljer på en dag som denne.

Langs benkeradene hvisket folk ivrig med hverandre. Noen pekte også mot dem der de satt med hodene tett sammen.

«Ja, tenk det skjønner jeg faktisk,» svarte Emma omsider.

«Bryllupet er avlyst. Hører dere?» Bengt Åsvang hadde hevet stemmen, og nå så han utover alle som satt på kirkebenkene. «Dere kan gå hjem. Det er ikke mer å se her.»

Det oppsto mumling og forskrekkede gisp, og folk begynte å røre på seg.

Emma kjente hånden til frøken Marte på armen sin. «Ka e det som skjer? Blir det itj brølløp?»

Emma ristet fortvilet på hodet og kjente samtidig tårene presse på, men hun ville ikke for alt i verden gråte så Frederik og foreldrene hans så det. Såpass stolthet hadde hun da.

«Åpenbart ikke,» sa hun kort. «Ta med deg Simon ut i sakristiet og vent på meg der, er du snill. Han skal få slippe å se at Frederik og jeg er uvenner.»

Frøken Marte nikket og løftet treåringen opp på hoften sin.

Hva ville skje med Simon nå som Emma ikke ville få en vigselsattest å vise for seg? Hun var forespeilet å få adoptere fostersønnen, men det var forutsatt at hun var gift. Ville hun miste barnet også nå?

Stemmesurret fra kirkerommet steg i volum. Det knirket i kirkebenkene da folk reiste seg. Noen begynte å gå sakte mot utgangen mens andre ble stående igjen i uvisse.

«Jeg er veldig lei for det, Emma.» Frederik så unnskyldende på henne.

«Ja, du har sagt det allerede,» sa hun kort. «Og nå kan du gå.»

«Men …» Han så forvirret på henne.

«Gå, har jeg sagt.» Hun klemte så hardt rundt brudebuketten at stilkene på de røde nellikene bøyde seg inni hånden hennes. «Gå!»

I neste øyeblikk var Frederik på vei mot foreldrene sine og Tilde, som sto og ventet på ham mellom benkeradene. Hun fulgte ryggen hans med blikket. Var han mer lettet enn lei seg, mon tro? Hjertet sank i henne idet han tok om Tilde og klemte henne inntil seg.

Emma følte seg mer ensom og alene enn noen gang. Hun tok seg i å lure på hvorfor det alltid var hun som ble forlatt av dem hun var glad i. Moren hadde reist fra henne da hun var nyfødt, og etter at begge fosterforeldrene hadde blitt syke og dødd fra henne under den forferdelige influensaepidemien i 1919, hadde hun nok en gang vært alene i verden. Da hun forlot hjembygda og satte kursen mot Trondhjem for å bli barnepleierske, hadde hun truffet Gabriel Vollan, søster Annes nevø, og blitt hodestups forelsket i ham. Men også Gabriel hadde sviktet henne til fordel for en annen kvinne – den vakre og mørkhårede Eline.

Det var kanskje skjebnen som hadde bestemt at hun skulle leve livet alene?

I det samme nådde den klukkende barnelatteren til Simon henne fra sakristiet. Lyden fikk det til å verke i brystet. Hele tilværelsen hennes var falt i grus. Ikke bare hadde hun mistet ham hun skulle gifte seg med. Frederiks svik ville sannsynligvis frarøve henne Simon også.

Fjorten dager senere, på Ådalsbruk

Agnete strøk hendene nedover det hvite, stivede forkleet med blondekappe nederst mens hun kikket seg fornøyd omkring i de lyse, nymalte lokalene som huset AGNETES KONDITORI. I dag var åpningsdagen, og hun hadde vært på bena siden klokken halv seks i morges for å bli ferdig med alt som måtte forberedes.

De runde bordene og stolene i rotting hadde hun kjøpt brukt fra en restaurant på Hamar som skulle stenges. De smårutete gardinkappene som hang i vinduet ut mot gaten, hadde hun selv sydd, riktignok med litt hjelp av Solveig, kvinnen som arbeidet som hushjelp hos moren og faren.

En skjenk i eiketre med glasshyller over hadde fått plass utenfor døråpningen inn til kjøkkenet. Muffinsene som lå dandert på to store stettefat som sto i glassdisken, var lekkert pyntet med glasur i ulike farger. Det gjaldt å få kundene som i utgangspunktet kun hadde kommet for å kjøpe grovbrød, til å bli fristet av de søte kakene, rosinbollene og wienerbrødene med eplefyll og mandelflak. Sistnevnte, bakt etter dansk oppskrift, var allerede blitt farens favoritt.

En stund hadde hun lurt på om hun burde ha beholdt navnet Falkheim på det nyåpnede konditoriet. Det var jo nettopp det navnet folk her på Ådalsbruk forbandt med nystekte brød og kaker. Men da faren hadde spurt henne om de ikke skulle bestille et nytt skilt til å henge over døren til konditoriet, hadde hun kommet på andre tanker. Konditoriet skulle representere noe nytt og moderne, som om litt av Københavns pulserende byliv var kommet til landlige Ådalsbruk.

AGNETES KONDITORI passet perfekt, og skiltet med svart skrift på hvit, emaljert bunn var allerede skrudd fast i veggen over inngangsdøren.

Venninnen Bente Vollen hadde akkurat lukket seg inn i kafédelen av konditoriet via bakdøren. Nå hadde hun stanset midt på gulvet mens hun så seg rundt med store øyne.

«Så fantastisk flott det har blitt her, Agnete! Jeg så nok det elegante skiltet du har fått opp utenfor. Tenk at du har fått ditt helt eget konditori!» Hun smilte bredt. «Det er jammen ikke mye her som minner om den gamle, trauste kafeen Falkheim som bestandig serverte tynn saft og harde hveteboller med altfor mye kardemomme.»

Agnete ga venninnen en varm klem. «Jeg er glad du liker konditoriet mitt. Har du sett kakedisken, forresten?» Hun snudde seg stolt mot glassdisken.

Bente slo hendene begeistret sammen. «Så lekkert! Er det mulig å få kjøpt en av de fristende lekkerbiskenene der?» Hun pekte mot det borteste stettefatet med muffins.

«Å, du må nok vente til etter åpningen klokken tolv, ellers er jeg redd utstillingen min raser sammen før kundene rekker å se den.»

«Selvfølgelig,» smilte venninnen. «Skal vi gå ut og se hvor mange som har samlet seg utenfor? Klokken har passert halv tolv allerede, vet du, og da jeg var innom Handelsforeningen på Løten tidligere i dag, hørte jeg flere som snakket om at de skulle komme for å overvære åpningen av konditoriet.»

Agnete så nedover seg. «Syns du jeg skal ha på meg forkleet eller ikke når jeg slipper inn de første kundene? Jeg har vært på Hamar og kjøpt ny marineblå kjole til åpningsdagen, men den synes jo ikke når jeg har dette dumme forkleet over.» Hun dro misfornøyd i det hvite blondeforkleet.

Bente la hodet på skakke mens hun betraktet Agnete med kritisk blikk. «Det er viktig å gjøre et godt inntrykk på kundene. Hvis du spør meg, tror jeg nok at jeg heller ville ha valgt å handle brød og kaker av en ekspeditrise med hvitt, nystrøket forkle enn en i ny kjole.»

Agnete smilte lettet. «Ja, jo … Du har helt rett. Jeg beholder forkleet på.»

I det samme hørte de at det gikk i bakdøren og at noen kom inn. Det var nok foreldrene og onkelen. Det var en inngang utenfra som ledet inn til et bakrom med kontor og garderobe. Innenfor der igjen lå kjøkkenet, som også fungerte som bakeri. Kjøkkenet hadde også direkte inngang til kafédelen, slik at det var lett å servere ved bordene.

«Hallo? Er du her inne, vennen min?»

Moren kom trippende inn i kafédelen etterfulgt av faren og onkel Erling. «Har du vært ute og sett, Agnete? Det er allerede lang kø utenfor.» Hun smilte og nikket høflig da hun fikk øye på Agnetes venninne. «God dag, frøken Vollen.»

Sommerfuglene flakset i magen til Agnete da hun ga onkel Erling en rask klem. «Så koselig at du også kom til åpningsdagen min, onkel Erling.»

«Det er klart jeg måtte komme og se.» Onkelen smilte. «Jeg er så imponert over alt du har fått til med dette stedet. Jeg hører du til og med har gått til anskaffelse av en flunkende ny bakerovn?»

Da bakerovnen ble nevnt, gikk tankene uvilkårlig til Even, som egentlig skulle reparert den gamle. Det gjorde vondt å tenke på siste gang hun så ham – eller rettere sagt ryggen hans. Han hadde bare dratt sin vei uten engang å ta farvel.

Hun kunne godt forstå at Even hadde blitt skuffet da hun fortalte ham at hun hadde lovet faren å holde seg unna ham mot å få den økonomiske støtten hun trengte for å åpne konditoriet. Likevel hadde hun blitt såret da Even så kontant hadde avvist forslaget hennes om å vente på hverandre. Hun hadde tenkt at dersom de tok tiden til hjelp, kunne de kanskje få en fremtid sammen likevel. Først måtte hun bare gjøre konditoriet lønnsomt og han måtte avlegge svenneprøven og skaffe seg arbeid som kjernemaker. Så kunne de igjen spørre faren om tillatelse til å gifte seg. Hvis faren da fremdeles satte seg på bakbeina, ville hun være beredt til å bryte med foreldrene. Da kunne han jo bare gjøre henne arveløs alt han lystet, for da ville hun og Even kunne klare seg selv.

Men det ville altså ikke Even. Han hadde bare sagt at de måtte akseptere at det ikke var meningen at de skulle være sammen. Da kunne ikke følelsene hans for henne stikke særlig dypt.

Hun ristet av seg den ubehagelige følelsen av å ha blitt dumpet. Han hadde dratt, og hun ville ikke ofre noe mer tid på å tenke på ham.

«Kom, da, onkel Erling, så skal jeg vise deg ovnen.» Hun gjorde tegn til at han skulle følge med henne til kjøkkenet der den nyinnkjøpte bakerovnen sto.

Faren stanset henne. «Kan det vente? Det er noe annet jeg gjerne vil du skal ta deg av, og det er jo snart åpningstid.»

«Hva da? Klokken er ikke mer enn kvart på tolv, så jeg rekker da å vise onkel Erling kjøkkenet.»

«Jo, men jeg vil at du skal rekke å hilse skikkelig på en venn av familien.» Han vekslet et megetsigende blikk med moren hennes. «Han ville bare henge av seg frakken før han kom inn.»

«Jaså? Er det flere her?» Hun så forundret på ham. «Hvem da?»

«Karl-Wilhelm er sønnen til Christian Schreiner. Christian og jeg studerte sammen i Hamburg, og nå er Karl-Wilhelm selv ferdig utdannet. Han er her for å studere hvordan vi utnytter vannkraften her på Ådalsbruk.» Faren snudde seg mot døren og hevet stemmen. «Karl-Wilhelm? Kommer du?»

En høy, mørkhåret mann, som så ut til å være et par–tre år eldre enn henne, trådte inn i kafédelen. Han hadde på seg en kakifarget dress. Håret var tykt og bølgete, og han hadde et muntert uttrykk i ansiktet. På overleppen hadde han en smal, men svært elegant mustasje – en slik som mange av de store filmstjernene hadde. Han var i det hele tatt en kjekk og stilig mann, konstaterte Agnete.

Han rakte henne hånden. «Så De er altså Agnete, ingeniør Nysæthers eneste datter? Faren Deres har snakket så varmt om Dem, kan De tro.» Han smilte og avdekket en perlerad av hvite tenner.

Hun tok ham i hånden, som var varm og god, men ikke svett. «Hyggelig å hilse på Dem, herr …?»

«Schreiner. Karl-Wilhelm Schreiner. Jeg må si jeg beundrer motet Deres, frøken Nysæther. Det vil ikke bli bare enkelt å få en geskjeft til å gå rundt her ute i provinsen, tenker jeg.»

Det var et snev av overbærenhet i stemmen hans, men hun lot seg ikke merke med det og svarte uanfektet: «Vel. Så lenge man er oppfinnsom og villig til å yte kundene det lille ekstra uten å prise seg ut av markedet, tror jeg også landsens mennesker vil finne kakene mine attraktive.» Hun så ham fast i øynene og smilte imøtekommende. «Og De er nyutdannet, forsto jeg, herr Schreiner?»

«Ja. Jeg er ingeniør som Deres far, og min. Jeg gleder meg til å kaste meg ut i arbeidslivet og skaffe meg erfaring. Ja, jeg har nylig fått fast ansettelse.»

«Ja, Karl-Wilhelm er svært talentfull,» tilføyde faren hennes. «Han var den beste i sitt kull.»

«Du verden, det var imponerende.» Hun hevet øyebrynene.

«Apropos imponerende, Agnete …» Faren tok et skritt frem og la hånden fortrolig på Karl-Wilhelm Schreiners arm. «Er faren din snart ferdig med å bygge det storslåtte lysthuset hjemme i hagen på Bygdøy, Karl-Wilhelm?»

Agnete måtte kvele et sukk. Det var åpenbart hva som foregikk. Faren forsøkte å spleise henne med denne kjekke, men åpenbart nokså klysete overklassegutten, som han hadde bestemt at passet for henne. Vel, hvis han trodde hun lot seg imponere av lysthus, måtte han tro om igjen.

«Det er han,» sa herr Schreiner velvillig. «Men nå må De ikke tro at far har bygget det selv, herr Nysæther. Han har kun hatt en finger med i spillet når det gjelder plantegningene. Resten har han hyret inn folk til å gjøre.»

«Å, du kan da godt bare kalle meg Randulf, Karl-Wilhelm,» sa faren hennes med et smil. «Faren din og jeg er i alle fall blitt gode busser.»

«De sa De var nyansatt? Hvor da, herr Schreiner?» spurte Agnete høflig.

«Jeg er ansatt som ingeniør i et firma i hovedstaden som heter Hydro. Jeg er på besøk hos faren Deres her på Ådalsbruk for å studere hvordan fabrikkene her lager demninger i elven for å effektivisere vannkraften på best mulig måte. Jeg har mye å lære, men jeg tar mål av meg å bli minst like god som din og min far etter hvert.»

«Karl-Wilhelms far var, sammen med Birger Fjeld Halvorsen, med på å bygge Hydros første forsøksstasjon på Skøyen i Kristiania for fem år siden,» forklarte faren. «Nå har Karl-Wilhelm her fått ansvaret for å lede et spennende prosjekt for Hydro på Rjukan i Telemark.»

«Så De blir altså nødt til å flytte med familien Deres fra Kristiania til Telemark, da? Hvordan stiller Deres hustru seg til slike omveltninger?» Agnete syntes hun måtte ta rede på om Karl-Wilhelm Schreiner var gift og hadde barn. Om han var det, hadde hun tatt feil med hensyn til farens baktanker.

Men den gang ei. Herr Schreiner ga henne et strålende smil. «Jeg er nok fremdeles ungkar, dessverre.»

«Antagelig Norges mest ettertraktede,» la faren spøkefullt til.

Agnete kjente til sin store ergrelse at det sjarmerende smilet hans fikk hjertet hennes til å dunke en anelse fortere. Hun håpet ikke det syntes på henne. «Så heldig De er da, som kan velge og vrake,» sa hun tilforlatelig.

Venninnen Bente Vollen fanget blikket hennes. «Nå er klokken tolv, Agnete.»

Agnete strøk håndflaten fort over det rødbrune, oppsatte håret og smilte unnskyldende til herr Schreiner. «Ja, da må jeg visst gå og slippe inn de første kundene mine. De må nesten ha meg unnskyldt, herr Schreiner.»

«Hell og lykke, frøken Nysæther.  Jeg håper at vi kan få tid til å snakke mer sammen senere, slik at vi kan bli bedre kjent.» Han blunket til henne før han fulgte etter foreldrene hennes og onkel Erling til et av bordene innerst i kafeen.

Agnete måtte medgi at Karl-Wilhelm var pen å se på, høflig og karrierebevisst – rett og slett et svært passende parti for henne. Foreldrene håpet nok at hun skulle falle pladask for rikmannssønnen fra hovedstaden – og med det glemme kjernemakerlærlingen Even Østlund.

Men så enkelt var det ikke. Det ville utvilsomt vært det mest fornuftige, men det var ikke så lett å glemme de gnistrende brune øynene og det varme, omtenksomme uttrykket i dem når Even så på henne.

